Eszidnek miniszterelnöksége első hónapjaiban számos nehézséggel kellett megbirkóznia. 2015. március 18-án terrortámadás érte a tuniszi Bardo Nemzeti Múzeumot, ahol iszlamista fegyveresek összesen 20 külföldi turistát gyilkoltak meg. Eszid gyávának minősítette a terrorcselekményt és nemzeti egységre szólított fel. 2015. június 26-án Eszid szülővárosától, Szúszától nem messze egy, az Iszlám Államhoz kötődő terrorista 38 turistát mészárolt le Port El Kantaoui tengerpartján. A támadás után Eszid ígéretet tett nyolcvan, szélsőséges nézeteket terjesztő mecset bezárására. A március óta tartó terrorveszély alaposan megcsappantotta Tunézia turizmusból származó bevételeit (amely a GDP 7%-át adta az előző évben), veszélyeztetve mintegy 400 ezer munkahelyet. A kormány szintén döntött arról, hogy egyes iszlamista civilszervezetek állami támogatását is leszorítja.